Document ID: /roh_data/filtered/fineweb-2-filterrobots_roh.jsonl.gz/10417

Laurien van der Graaff ha gudagnà la cursa da sprint en la categoria d’elita da las dunnas avant las duas Tudestgas Pia Fink e Sofie Krehl. Nadine Fähndrich è vegnida sco segund-meglra Svizra 5avla. En il final cun las meglras sis è Fähndrich dentant crudada curt suenter la partenza e n’ha silsuenter gì naginas schanzas da gudagnar il titel. Il podest dals campiunadis svizzers ha cumplettà Désirée Steiner da Tavau ch’ha terminà la cursa da sprint sin il plaz 7.
Tar las junioras U18 ha Siri Wigger triumfà, tar las junioras U20 Anja Weber.
Dario Cologna gudogna bronz
Per la gronda surpraisa ha Beda Klee procurà. Il passlunghist dal Toggenburg ha gudagnà la cursa da sprint tar ils umens d’elita avant il grond favurit Jovian Hediger. Klee ha battì Hediger en in sprint final, quai sin ils davos meters. La medaglia da bronz gudogna Dario Cologna.
Tar ils juniors U18 ha Ilan Pitier triumfà, tar ils juniors U20 Nicola Wigger. L'indigen Cla-Ursin Nufer è vegnì 6avel tar ils juniors sut 20 onns.
Program da la fin d'emna
La sonda cuntinueschan ils campiunadis svizzers a Sedrun cun las cursas da distanza en il stil classic. La dumengia van ils campiunadis svizzers 2021 a fin cun la cursas da sprint d’equipa. Dario Cologna parta en questa cursa ensemen cun ses frar Gianluca Cologna.